Circus (ալբոմ, Բրիթնի Սփիրս)

***Circus*** (), ամերիկացի երգչուհի Բրիթնի Սփիրսի վեցերորդ ստուդիական ալբոմը, որ թողարկվել է 2008 թվականի նոյեմբերի 28-ին Jive Records լեյբլում։ 2007 թվականին «մռայլ ու ավելի ուրբանիստական» *[[Blackout (ալբոմ, Բրիթնի Սփիրս)|Blackout]]* ալբոմի թողարկումից հետո Սփիրսը որոշել է ստեղծել «ավելի թեթև» ալբոմ։ Սկավառակի գործադիր պրոդյուսերներն են Լարի Ռուդոլֆը և Թերեզա Լաբարբերա Ուայթսը։ Ալբոմի վրա աշխատել են նաև Մաքս Մարտինն ու Նեյթ «Danja» Հիլսը։

*Circus* ալբոմն ստացել է հիմնականում դրական արձագանքներ երաժշտական քննադատներից, սակայն երգերի տեքստերի վերաբերյալ կարծիքները տարբեր են եղել։ Ալբոմը, առաջին շաբաթում վաճառվելով 505 000 օրինակով, Billboard 200 հիթ-շքերթում ընդգրկվելու առաջին շաբաթում զբաղեցրել է առաջին հորիզոնականը՝ դառնալով Բրիթնի Սփիրսի հինգերորդ ալբոմը, որ գլխավորել է հիթ-շքերթը։ Ալբոմն առաջին հորիզոնականներն է զբաղեցրել նաև ինը այլ երկրների հիթ-շքերթներում։ Վերջնական արդյունքներով՝ վաճառվել է ալբոմի 4,5 միլիոն օրինակ և թվային թրեքների 15 միլիոն օրինակ։ Այսպիսով՝ *Circus* ալբոմը դարձել է Բրիթնի Սփիրսի ամենաշատ վաճառված ալբոմը *[[In the Zone]]*-ից սկսած (2003)։ Ալբոմի գովազդման ընթացքում երգչուհին ելույթ է ունեցել հեռուստատեսությամբ և մեկնել The Circus Starring Britney Spears համերգային շրջագայության։

Ալբոմից թողարկվել են չորս սինգլներ, որոնցից երկուսն ունեցել են համաշխարհային հաջողություն։ Սկավառակի գլխավոր սինգլը՝ «Womanizer» երգը, գլխավորել է ամերիկյան Billboard Hot 100 հիթ-շքերթը՝ մեկ շաբաթում 96-րդ հորիզոնականից հասնելով առաջինին։ Երկրորդ և երրորդ սինգլները՝ «Circus» և «If U Seek Amy», հասել են ամերիկյան հիթ-շքերթի երրորդ և 19-րդ հորիզոնականներին համապատասխանաբար։

## Ստեղծման և ձայնագրման պատմություն

2008 թվականի ամռանը հայտնի է դարձել, որ Բրիթնի Սփիրսը ձայնագրում է իր վեցերորդ ստուդիական ալբոմը։ Հայտարարվել է նաև, որ Սփիրսը համագործակցում է պրոդյուսերներ Շոն Գարետի, Գայ Սիգսուորթի, Danja-ի և Bloodshy & Avant-ի հետ։ Ալբոմի ձայնագրման ժամանակ Գարետն ու Ջիմ Բինզը ընդգծել են Սթիրսի վարքի դրական փոփոխություններն անձնական կյանքում նրա ունեցած դժվարություններից հետո։ Ալբոմի մի քանի երգերի համահեղինակը եղել է Բրիթնի Սփիրսը։ Սկավառակի վրա կատարվող աշխատանքներին մասնակցել են այն պրոդյուսերները, որոնց հետ նա համագործակցել էր իր նախորդ ալբոմների ձայնագրման ժամանակ։ Սփիրսը հայտարարել է, որ նախքան *Circus*-ը երբեք ալբոմի ձայնագրությունն այդքան ժամանակ չի զբաղեցրել, ապա ավելացրել է․ «Ես մտածում եմ, որ այն ավելի աշխարհկ է […] Ես գրում եմ ամեն օր, հենց այստեղ՝ այս դաշնամուրի դիմաց՝ այս հյուրասենյակում»։ Ինչպես նաև երգչուհին ալբոմը համարել է իր լավագույն աշխատանքը, որ ստեղծվել է մինչ այդ պահը։

Պրոդյուսեր Կլոդ Քելլին բողոքել է ալբոմի վերաբերյալ գաղափարների անբավարարությունից․ «Երբ ես սկսեցի աշխատել [Dr. Luke-ի հետ], մենք գիտեինք, որ, հնարավոր է, ինչ-որ բան կգրենք [Սփիրսի] համար, բայց մենք պատկերացում չունեինք բովանդակության մասին, մենք միայն գիտեինք նրա ոճը, և թե նա ինչ է անում սովորաբար»։ Մաքս Մարտինը՝ Սփիրսի առաջին հիթի՝ «…Baby One More Time» երգի հեղինակն ու պրոդյուսերը, եղել է ալբոմի «If U Seek Amy» երգի պրոդյուսերը։ Ատլանտայում գործող The Outsyders պրոդյուսերական թիմը հանդես է եկել որպես սկավառակի առաջին սինգլի պրոդյուսեր, Ֆերնանդո Գերիբեյը մասնակցել է բոնուսային երկու թրեքների ստեղծմանը։ Danja-ն աշխատել է երգերի վրա Լոս Անջելեսում՝ Chalice Recording Studios-ում, իսկ Բրիթնի Սփիրսը դրանք ձայնագրել է Բերբանկում՝ Glenwood Place Studios-ում։ Կանադացի պրոդյուսերներ, Let's Go to War խմբի անդամները եղել են «Mmm Papi» երգի համահեղինակներն ու պրոդյուսերները։ Լիլ Ջոնի, Ռոդնի Ջերքինսի, Շոն Գարետի և Թայո Քրուզի խոսքերով՝ իրենք Սփիրսի հետ աշխատել են ալբոմի վրա, սակայն նրանց երգերը չեն ընդգրկվել պաշտոնական երգացանկում։

Բրիթնի Սփիրսն ալբոմի խորագիրը մեկաբանել է հետևյալ կեևպ․ «Ինձ դուր է գալիս, որ կրկեսում դու միշտ նստում ես նստարանի ամենածայրին։ […] Դու երբեք չես ձանձրանում։ Դու կլանված ես նրանով, ինչ տեղի է ունենում շուրջդ։ Եվ դու ուզում ես իմանալ, թե ինչ կլինի հետո»։ Սկզբում սկավառակի համաշխարհային թողարկումը նախատեսված էր 2008 թվականի դեկտեմբերի 2-ին՝ երգչուհու ծննդյան 27-ամյակի օրը։ Սակայն չարտոնագրված տարբերակների օնլայն հրապարակումներից հետո ալբոմը համցանցում տեղադրվել է նոյեմբերի 25-ին imeem պորտալի կայքում։ Սկավառակը թողարկվել է բրիտանական Take That խմբի *[[The Circus]]* ալբոմի թողարկման օրը։

## Երաժշտական ոճ
[thumb|left|Բրիթնի Սփիրսը կատարում է «[Womanizer» երգը The Circus: Starring Britney Spears համերգային շրջագայության շրջանակներում]]

*Circus* ալբոմը մտածվել է որպես Սփիրսի *[[Blackout (ալբոմ, Բրիթնի Սփիրս)|Blackout]]* նախորդ ալբոմի սիքվել։ Սկավառակն ստեղծվել է փոփ երաժշտության, էլեկտրոփոփի և պարային երաժշտության ժանրերում։ Երգչուհու խոսքերով՝ ալբոմն «ավելի թեթև» է, քան *Blackout*-ը, որը մռայլ էր, կտրուկ ու ուրբանիստական։ Քննադատներն ալբոմը համեմատել են Ջանեթ Ջեքսոնի, Eurythmics-ի, New Order-ի աշխատանքների, ինչպես նաև Փրինսի, Leiber & Stoller-ի և Ֆիլ Սպեկտորի արվեստի հետ։ *Circus* ալբոմում իրենց արտացոլումն են գտել Սփիրսի նախորդ ալբոմներում արդեն տեղ գտած թեմաներ․ «Circus» և «Kill the Lights» երգերը նվիրված են կատարողի փառքին, ինչին նվիրված էր նաև «Piece of Me» երգը, իսկ «Womanizer» և «Shattered Glass» երգերի հերոսը կնամոլն է։

*Circus* ալբոմն սկսվում է «Womanizer» երգով, որ դարձել է նրա առաջին սինգլը։ Երգի տեքստը պատմում է անհավատարիմ ամուսնու մասին։ Երգչուհին ինքն այն անվանել է «կանացի հիմն»։ «Circus» երգում Սփիրսը կիսվում է իր զգացմունքներով որպես էստրադային երգչուհի, իսկ երգի հիմնական տողերում ասվում է․ «Բոլորը նայում են ինձ արենայի կենտրոնում, / Երբ ես զարկում եմ մտրակով, բոլորը հնազանդվում են, ինչպես կրկեսում»։ Ինչպես Սփիրսի նախորդ՝ «Break the Ice» սինգլում, այս երգում ևս գերակշռում են էլեկտրոնային ու պարային երաժշտության տարրերը։ «Out from Under» բալլադում հնչում է ակուստիկ կիթառ, ինչը թույլ է տվել այն համեմատել «I'm Not a Girl, Not Yet a Woman» երգի հետ։ «Kill the Lights» երգը դենս փոփ ոճի է և պատմում է պապարացիների հետ Սփիրսի ունեցած կոնֆլիկտի մասին։ Քննադատները նշել են, որ այդ երգը նմանություններ ունի Մադոննայի աշխատանքների և Սփիրսի «Piece of Me» երգի հետ։ «Shattered Glass» երգը, որ ներառում է մռայլ էլեկտրոնային հարվածայիններ, պատմում է կործանված հարաբերությունների մասին։

«If U Seek Amy» սինգլում «գլեմ-ռեյվի» տարրերը համադրված են փոփ երաժշտության ավանդական ոճի հետ։ Այն ընդունվել է ոչ միանշանակ թաքնված երկիմաստության պատճառով․ երգի խորագիրը հնչյունաբանորեն արտասանվում է որպես «F-U-C-K me»։ «Unusual You» երգը էլեկտրոփոփ ոճի է և պատմում է մի կնոջ մասին, որ գտել է անսպասելի սեր։ Քննադատները նշել են նրա նմանությունը 1990-ական թվականների երաժշտական թեմաների հետ։ *[[Entertainment Weekly]]* պարբերականում այն անվանել են «բաբախող բալլադ», իսկ *[[Los Angeles Times]]*-ում համեմատել են «թրթռացող ջրվեժի տրամադրության» հետ, որ հայտնի է Ջանեթ Ջեքսոնի արվեստից։ «Blur» երգում նկատելի են ուրբանի տարրեր, իսկ նրա տեքստում նկարագրված է առավոտը երեկույթից հետո․ «Չեմ կարող հիշել, թե ինչ եմ ես արել անցած գիշեր / Ես պետք է ուշքի գամ, որտե՞ղ եմ ես, գրողը տանի։ Ո՞վ ես դու։ Ինչո՞վ ենք մենք զբաղվել անցած գիշեր»։ Այս երգը համեմատել են Սփիրսի «Early Mornin'» ստեղծագործության հետ։ «Mmm Papi» երգը լատինո փոփ ոճի է՝ ներառյալ դենսհոլլ և ռոք կիթառ 1960-ական թվականների գոու-գոու ոճով։ Այս երգը «թեթև» թեմատիկայի պատճառով քննադատվել է «„…Baby One More Time“ երգի Լոլիտայի պչրաբարո կերպարի վերստեղծման» փորձի համար։ Ենթադրվել է, որ երգի տեքստը հասցեագրված է Սփիրսի հորը՝ Ջեյմիին կամ պապարացի Ադնան Հալիբին։ «Mannequin» երգը դենս փոփ ոճի է՝ թրիպ հոպի տարրերով․ քննադատներն այն անվանել են «ռիսկային» և «ֆուտուրիստական», սակայն միաժամանակ նշել են, որ Սփիրսի վոկալը հնչում է «անկյանք»։ «Lace and Leather» երգը, որում որպես բեք վոկալիստ հանդես է եկել այդ ժամանակ դեռևս անհայտ երգչուհի Կեշան, համեմատել են Ջանեթ Ջեքսոնի *[[Control (альбом)|Control]]* ալբոմի, Փրինսի ու Vanity 6-ի 1980-ական թվականների աշխատանքների հետ։ «My Baby» երգը հեղինակել է Բրիթնի Սփիրսը, որ այն գրել է իր երկու որդիների՝ Շոն Փրեստոն Ֆեդերլայնի ու Ջեյդեն Ջեյմս Ֆեդերլայնի մասին։ *Orange County Register*-ում այն բնութագրվել է որպես «Ջանեթ Ջեքսոնի վոկալի ճղճղան նմանակում»։ Այդ երգը եզրափակում է ալբոմը։

## Սինգլներ
«Womanizer» երգը թողարկվել է 2008 թվականի սեպտեմբերի 26-ին որպես ալբոմի առաջին սինգլ։ Այն արժանացել է քննադատների դրական արձագանքներին, որոնք բարձր են գնահատել նրա հուքն ու ոգեշնչող տեքստը՝ այն կոչելով Սփիրսի «վերադարձ»։ «Womanizer» երգը Billboard Hot 100 հիթ-շքերթում ընդգրկվել է 96-րդ հորիզոնականում։ Հաջորդ շաբաթում այն գլխավորել է հիթ-շքերթը՝ սահմանելով հիթ-շքերթի ռեկորդ մեկ շաբաթում հաղթահարած հորիզոնականների թվով։ Հետագայում այդ ռեկորդը գերազանցել է Քելլի Քլարկսոնի «My Life Would Suck Without You» երգը։ «Womanizer» երգը համարվում է Բրիթնի Սփիրսի ամենահաջողակ հիթերից մեկը։ Նրա քավեր տարբերակները երգել են բազմաթիվ կատարողներ։ Միացյալ Նահանգներում վաճառվել է սինգլի 3200000 թվային պատճեն։ Երգի հիման վրա նկարհանված տեսահոլովակի պրեմիերան կայացել է 2008 թվականի հոկտեմբերի 18-ին։ Այն Սփիրսի «Toxic» երգի տեսահոլովակի սիքվելն է։ Երգչուհին տեսահոլովակում մարմնավորում է մի կնոջ, ով տարբեր կերպարներով հետևում է իր ընկերոջը օրվա ընթացքում, որպեսզի վերջում դիմակազերծի նրան։

«Circus» երգը թողարկվել է 2008 թվականի դեկտեմբերի 4-ին որպես ալբոմի երկրորդ սինգլ։ Երգի թողարկումը կատարվել է նախատեսվածից մեկ օր առաջ, քանի որ այն արդեն հայտնվել էր համացանցում։ Սինգլը Billboard Hot 100 հիթ-շքերթում ընդգրկվել է երրորդ հորիզոնականում։ Միացյալ Նահանգներում վաճառվել է սինգլի ավելի քան 2763000 թվային պատճեն։ Երգի տեսահոլովակում Սփիրսը՝ որպես կրկեսի գլխավոր աստղ, հանդես է գալիս մյուս արտիստների հետ միասին։ Որոշ տեսարաններում երգչուհին կանգնած է կրկեսի տարբեր դեկորացիաների ֆոնին։ Տեսահոլովակն ստացել է դրական արձագանքներ քննադատների կողմից, սակայն քննադատվել է «կենդանիների նկատմամբ դաժան վերաբերմունքի» համար։ Այդ մեղադրանքներին երգչուհին չի պատասխանել։ Տեսահոլովակն արժանացել է Fuse TV հեռուստաալիքի մրցանակի «Լավագույն տեսահոլովակ» անվանակարգում։

Ալբոմի երրորդ սինգլը եղել է «If U Seek Amy» երգը, որ թողարկվել է 2009 թվականի մարտի 10-ին։ Հունվարին Z100 ռադիոկայանի ծրագրային տնօրեն Շերոն Դաստուրը հայտնել է, որ Սփիրսը պատրաստվում է թողարկել այդ երգի նոր տարբերակը, և որ երգի խմբագրմամբ կզբաղվի երգչուհու Jive Records լեյբլը։ Հեռուստատեսության գծով ծնողական խորհուրդը () սպառնացել է հայց ներկայացնել Կապի դաշնային հանձնաժողովին (FCC) ռադիոկայանների դեմ, եթե նրանք հաղորդեն երգը առավոտյան 6-ից մինչև երեկոյան 10-ը։ Սինգլը Billboard Hot 100 հիթ-շքերթում հասել է մինչև 19-րդ հորիզոնական։ Տեսահոլովակը թողարկվել է 2009 թվականի մարտի 12-ին։ Հոլովակում Սփիրսը ծաղրում է ամերիկյան մշակույթը։

«Radar» երգը նախապես ընդգրկված է եղել *Blackout* ալբոմում և պետք է դառնար սկավառակի չորրորդ սինգլը։ Սակայն երբ Սփիրսն սկսել է աշխատել *Circus* ալբոմի վրա, սինգլի թողարկումը չեղարկվել է, և արդյունքում այն թողարկվել է որպես պրոմո սինգլ 2008 թվականին։ *Circus* ալբոմում երգն ընդգրկվել է որպես բոնուսային թրեք և դարձել սկավառակի չորրորդ և վերջին սինգլը։ Սինգլի թողակումը կայացել է 2009 թվականի հունիսի 23-ին։ Տեսահոլովակում Սփիրսը հանդես է գալիս որպես ազնվական առանձնատանը, որտեղ դիտում է պոլո խաղացողներին և ներգրավված է սիրային եռանկյան մեջ երկու խաղացողների հետ։ Սկզբում «Radar» երգը *Billboard* թվային երգերի հիթ-շքերթում ընդգրկվել է 52-րդ հորիզոնականում *Blackout*-ից ներբեռնումների շնորհիվ, հետո հայտնվել է Billboard Hot 100 հիթ-շքերթում՝ առաջին շաբաթում զբաղեցնելով 90-րդ, հաջորդ շաբաթում՝ 88-րդ հորիզոնականը։

## Գովազդ
Ալբոմի գովազդման համար Jive Records լեյբլը բացել է թեժ գիծ, որով երկրպագուները կարող էին նամակներ ուղարկել Բրիթնի Սփիրսին։ Նրանից ոմանց որպես նվեր զանգահարել է անձամբ երգչուհին։ Որոշ երգեր ներկայացվել են Նյու Յորքի WKTU ռադիոյի և Amazon.com կայքերում։ 2008 թվականի նոյեմբերի 30-ին MTV հեռուստաալիքը ցուցադրել է *Britney: For the Record* խորագրով 90 րոպեանոց վավերագրական ֆիլմ՝ նվիրված ալբոմի վրա Սփիրսի կատարած աշխատանքին։ 2009 թվականի մայիսին Jive Records պաշտոնական կայքը Բրիթնի Սփիրսի հետ անցկացրել է ֆանֆիկների միջազգային մրցույթ, որի ընթացքում երգչուհու երկրպագուները պետք է գրեին *Circus* ալբոմի երգերի վրա հիմնված 200 բառանոց պատմություն։ Յուրաքանչյուր ոք կարող էր քվեարկել իր հավանած պատմվածքի համար, որի հիման վրա հետագայում պետք է նկարահանվեր անիմացիոն հոլովակ։ Մրցույթում հաղթել է այն երկրպագուն, որ պատմվածք էր գրել «Kill the Lights» երգի հիման վրա։ Տեսահոլովակի պրեմիերան կայացել է 2009 թվականի հունիսի 27-ին։

2008 թվականի նոյեմբերի 6-ին Բրիթնի Սփիրսը հայտնվել է Մադոննայի Sticky & Sweet Tour շոուում, որ անցկացվում էր Լոս Անջելեսում՝ Դոջեր սթեդիումում։ «Human Nature» երգի կեսին Սփիրսը միացել է Մադոննային բեմում։ Ալբոմի թողարկումից մեկ շաբաթ առաջ Սփիրսը մի քանի երկրներում համերգներ է տվել Circus Promo Tour-ի շրջանակներում։ 2008 թվականի նոյեմբերի 27-ին Սփիրսը կենդանի կատարմամբ ներկայացրել է «Womanizer» երգը Bambi Awards-ում Գերմանիայի Օֆենբուրգ քաղաքում, որտեղ արժանացել է մրցանակի «Լավագույն միջազգային փոփ կատարող» անվանակարգում։ Դրանից բացի նա այդ երգը կատարել է Star Academy-ում (Ֆրանսիա), իսկ նոյեմբերի 29-ին՝ *[[The X Factor (Մեծ Բրիտանիա)|The X Factor]]* շոուի ժամանակ Մեծ Բրիտանիայում։ *The X Factor* շոուում Բրիթնի Սփիրսի ելույթը դիտել է ընդհանուր առմամբ 11880000 բրիտանացի։ Ալբոմի երկրորդ սինգլը՝ «Circus» երգը, Սփիրսն առաջին անգամ ներկյայացրել է Big Apple Circus-ում *[[Good Morning America]]* հաղորդման ժամանակ Նյու Յորքում, ինչպես նաև կատարել է «Womanizer» երգը 2008 թվականի դեկտեմբերի 2-ին, ինչը համընկել է նրա 27-ամյակի և ալբոմի թողարկման հետ։ 2008 թվականի դեկտեմբերի 16-ին երգչուհին ելույթ է ունեցել Nippon Television-3000-ում և ստացել մրցանակ որպես «2008 թվականի լավագույն արտիստ»։

### The Circus Starring Britney Spears
[thumb|left|Բրիթնի Սփիրսը կատարում է «[Circus» երգը The Circus Starring Britney Spears համերգային շրջագայության ընթացքում]]

2008 թվականի դեկտեմբերի 2-ին՝ *[[Good Morning America]]* շոուում իր ելույթի ընթացքում, Բրիթնի Սփիրսը հայտարարել է իր հինգերորդ համաշխարհային շրջագայության մասին, որ կոչվելու է The Circus Starring Britney Spears։ Առաջին փուլը ներառել է 25 համերգներ ԱՄՆ-ում և երկուսը Մեծ Բրիտանիայում։ Բրիթնի Սփիրսի հետ երկար ժամանակ աշխատած մենեջեր Լարի Ռուդոլֆը հայտարարել է, թե համերգային շրջագայությունը «պետք է երկրպագուներին ցույց տա այն, ինչը նրանք երբեք չեն մոռանա»։ Ավելի ուշ նա ավելացրել է․ «Այն բավական հագեցած է։ Սա Բրիթնի Սփիրսի լիամասշտաբ, լիարյուն շոուն է, սա այն է, ինչ նրանից սպասում է յուրաքանչյուրը, և նույնիսկ ավելին»։ *[[In the Zone]]* և *Circus* երգերից բացի Բրիթնի Սփիրսը սեփ ցանկում ներառել է նաև երգեր *[[Blackout (ալբոմ, Բրիթնի Սփիրս)|Blackout]]* ալբոմից, քանի որ այդ սկավառակի համար համերգային շրջագայություն չէր եղել։ Համերգային շրջագայության համար ստեղծվել է բեմ, որ ներկայացնում էր երեք արենաներ, որոնք բոլոր կողմերից շրջապատված էին հանդիսատեսի համար նախատեսված տեղերով՝ այսպիսով ձևացնելով իսկական կրկես։ Հագուստները ստեղծել են մոդելագործներ Դին և Դեն Քեյթենները։ Բեմի վրա տեղադրվել է գլանաձև հսկայական էկրան՝ հոլովակների ու հետին ֆոնի ցուցադրման համար։ Հատուկ էֆեկտների պատասխանատուն էր Solotech-ը։ 2009 թվականի հունիսին Բրիթնի Սփիրսը հայտարարել է, որ առաջին անգամ համերգային շրջագայությունների կմեկնի Ավստրալիա։ Նաև լուրեր են տարածվել, թե նա համերգներ կտա Հարավային Ամերիկայում։ Սակայն երգչուհու մենեջեր Ադամ Լեբերը չի հաստատել այն լուրը, թե համերգներ տեղի կունենան Հարավային Ամերիկայում։ Համերգային շրջագայությունն սկսվել է 2009 թվականի մարտի 3-ին Նոր Օռլեանի «Սմութի քինգ կենտրոնում» և ավարտվել Ադելաիդայի զվարճանքի կենտրոնում։ Շրջագայությունը կազմված է եղել չորս փուլից, որոնցից երկուսն անցկացվել են Հյուսիսային Ամերիկայում, մյուսները՝ Եվրոպայում և Ավստարլիայում։

Ավստրալիայում կայացած համերգի ժամանակ սկանդալ է տեղի ունեցել այն բանից հետո, երբ մի քանի երկրպագուներ հեռացել են համերգից՝ կասկածելով, որ Սփիրսը երգերը կատարում է ֆոնոգրամմայով։ Այդ մեղադրանքները հետագայում հերքվել են Սփիրսի մենեջերների կողմից։ Համերգային շրջագայությունն իր շահույթով դարձել է տարվա չորրորդ շրջագայությունը Հյուսիսային Ամերիկայում և ամենաշահութաբերը երգչուհու սոլո կարիերայի ընթացքում։ 2010 թվականի փետրվարին Pollstar-ը հրապարակել է 2009 թվականի 50 լավագույն համաշխարհային շրջագայությունների ցանկը։ The Circus Starring Britney Spears շրջագայությունն զբաղեցրել է հինգերորդ հորիզոնականը տարվա ընթացքում անցկացված ամենաշահութաբեր համերգների ցանկում՝ ունենալով 131,8 միլիոն դոլար ընդհանուր շահույթ։ 2010 թվականի մայիսին *Hollyscoop*-ը համերգային շրջագայությունը ներառել է բոլոր ժամանակներում կանանց ամենաշահութաբեր 15 համերգային շրջագայությունների ցանկի հինգերորդ հորիզոնականում։

## Քննադատների արձագանքներ

*Circus* ալբոմն ստացել է դրական արձագանքներ երաժշտական քննադատներից։ Metacritic կայքում ալբոմն ստացել է միջինը 64 բալ 100-ից։ Allmusic կայքից Ստիվեն Թոմաս Էրլեվայնը *Circus* ալբոմին տվել է դրական գնահատական և այն կոչել «հեդոնիստական *Blackout*-ի հաճելի ռեմեյք», սակայն նշել է, թե այն «ոչ մի փուլում չի դառնա նույնքան գլամուրային ու գրավիչ», ինչպես իր նախորդը։ *[[The A.V. Club]]*-ից Ժենեվևա Կոսկին գրել է, թե ի տարբերություն *Blackout*-ի, որը հնչում էր «խուլ», Սփիրսն «իսկապես ջանացել է» *Circus* ալբոմի երգերը կատարելիս։ Digital Spy-ից Նիք Լևինն ասել է, թե Սփիրսի ձայնը «հնչում է ավելի վստահ» *Blackout*-ի համեմատությամբ, և որպես իր նախորդի նկատմամբ նոր ալբոմի առավելութուն նշել է «իսկական, արցունքոտ աչքերով բալլադների» («Out From Under») առկայությունը։ *[[Entertainment Weekly]]*-ից Քրիս Ուիլմանը նույնպես դրական է գնահատել ալբոմն ընդհանուր առմամբ, սակայն քննադատել է Սփիրսի սովորությունը՝ թողարկել ալբոմներ այնպիսի խորագրերով, որոնք խոստանում են նրա ներաշխարհի առավել խորը բացահայտում, քան ստացվում է իրականում։

Ռոբերտ Քրիստգաուն *Circus* ալբոմին տվել է երկու աստղ («ոճը սիրողների համար ընդհանուր առմամբ վատ չէ»)՝ կարճ մեկնաբանելով, թե այն եղել է «մեծ մասամբ լավը»։ *[[Rolling Stone]]*-ից Քերին Հանցը կարծում է, որ ալբոմում ներառված «ինտիմ, համարձակ փոփը» արժանի կերպով շարունակում է Սփիրսի՝ 2003 թվականին թողարկված *[[In the Zone]]* չորրորդ ստուդիական ալբոմի ավանդույթները։ *[[USA Today]]*-ից Սթիվ Ջոնսը բարձր է գնահատել Սփիրսի «կյանքին ձգտող կամքը», սեփական ստեղծագործական ուղու նրա ընկալումն ու այն, որ նա իզուր ժամանակ չի կորցնում «արվեստում նոր ուղղության որոնման կամ իր կերպարը փոխելու փորձերի վրա»։ *[[The Village Voice]]*-ում գրել են, որ *Circus* ալբոմն իր մակարդակով մոտ է Ջանեթ Ջեքսոնի՝ նույն թվականին թողարկված *Discipline* ալբոմին։

Բրիտանական *[[The Guardian]]* թերթի լրագրող Ալեքսիս Պետրիդիսը սկավառակը գնահատել է ոչ միանշանակ․ նրա խոսքերով՝ ալբոմի ընթացքում Սփիրսի ձայնը «հաճախ հնչում է մեկուսի, նույնիսկ մի քիչ ձանձրացած», ի տարբերություն *Blackout*-ի, որտեղ նրա երգում ավելի շատ հաճույք կա։ Պետրիդիսը գրել է, թե *Blackout*-ը ոչ մի տեղ թերություն չունեցող, ռիսկային ալբոմ է՝ «ստեղծված մի կնոջ կողմից, ում համար „Ասսոշեյթեդ պրեսում“ արդեն գրել են էպիտաֆիա»։ *[[Los Angeles Times]]*-ից Էնն Փաուրեսը գրում է, թե *Circus*-ը լավագույնս է արտացոլել այն փաստը, որ «Սփիրսը մնում է երիտասարդ կին, որը փորձում է հաղթահարել անհույս իրավիճակը»։ *[[The Independent]]*-ի գրախոսն ալբոմին տվել է բացասական գնահատական՝ Սփիրսի կատարումը միջին տեմիպի բալլադներում ու երգերում կոչելով ոչ զգացմունքային։ *[[Slant Magazine|Slant]]* ամսագրից Էրիկ Հենդերսոնը նույնպես դժգոհ է եղել՝ գրելով, թե ալբոմը, որի նպատակն էր երգչուհու «ինքնարտահայտումը», մեծ մասամբ թողնում է դատարկության տպավորություն։ *[[NME]]* ամսագրից Հեմիշ Մաքբեյնը հայտարարել է, թե Սփիրսի՝ սեքսուալ հնչելու փորձերը ձբոլորովին ձախողվել են, և ավելացրել է, թե *Circus*-ը հերթական փորձն Բրիթնիի հասունացման քաոսը վերածելու զգացմունքային, անպատշաճ երաժշտության մեծահասակների համար»։

## Առևտրային հաջողություն
[thumb|left|upright|Բրիթնի Սփիրսը կատարում է «[Radar» երգը The Circus Starring Britney Spears շրջագայության ժամանակ]]

*Circus* ալբոմը ամերիկյան Billboard 200 հիթ-շքերթում ընդգրկվելու առաջին շաբաթում զբաղեցրել է առաջին հորիզոնականը։ Առաջին շաբաթում այն վաճառվել է  օրինակով։ Ինը շաբաթ ալբոմը մնացել է հիթ-շքերթի լավագույն տասնյակում՝ իր տեղը պահպանելով երգչուհու մյուս ալբոմներից ավելի երկար սկսած *[[Oops!... I Did It Again (ալբոմ)|Oops!… I Did It Again]]* (2000) ալբոմի թողարկման ժամանակներից, որը լավագույն տսանյակում ընդգրկվել է 23 շաբաթ։ 2009 թվականի հունվարի 29-ին *Circus* ալբոմն ստացել է պլատինե կարգավիճակ Ձայնագրման ընկերությունների ամերիկյան ասոցիացիայի (RIAA) կողմից։ Ըստ Nielsen SoundScan-ի՝ 2015 թվականի մարտի դրությամբ ԱՄՆ-ում վաճառվել է ալբոմի 1,7 միլիոն օրինակ։ Ալբոմների կանադական հիթ-շքերթում *Circus*-ն ընդգրկվել է տասնմեկերորդ հորիզոնականում՝ ունենալով  վաճառված օրինակ։ Դա եղել է վաճառքի լավագույն ցուցանիշն *Oops!… I Did It Again* ալբոմից հետո, որը 2000 թվականի մայիսին վաճառվել էր  օրինակով։ Մեկ ամսից էլ քիչ ժամանակ անց *Circus*-ն զբաղեցրել է իններորդ հորիզոնականը 2008 թվականի ամենաշատ վաճառված ալբոմների ցանկում՝ ունենալով  վաճառված օրինակ և դարձել տարվա տասը լավագույն թվային ալբոմներից մեկը՝ ներբեռնված լինելով  անգամ։ Մինչ 2009 թվականի մարտ Կանադայում վաճառվել է ալբոմի  օրինակ, և Ձայնագրման ընկերությունների կանադական ասոցիացիան (CRIA) ալբոմին տվել է եռակի պլատինե հավաստագիր։ Մեքսիկայում ալբոմը միջազգային հիթ-շքերթում ընդգրկվելու առաջին շաբաթում գլխավորել է այն, իսկ բոլոր չարթերում զբաղեցրել է երրորդ տեղը՝ ունենալով  վաճառված օրինակ և այդպիսով դառնալով ոսկե առաջին շաբաթում։

Օվկիանիայի հիթ-շքերթներում ալբոմը միանգամից ընդգրկվել է լավագույն տասնյակում՝ Ավստրալիայում առաջին շաբաթում զբաղեցնելով երրորդ հորիզոնականը։ Երեք շաբաթ անց ալբոմի վաճառված օրինակների քանակը կազմել է , և այն ստացել է պլատինե կարգավիճակ։ Շուտով վաճառված օրինակների քանակը հասել է -ի, և ալբոմն ստացել է կրկնակի պլատինե հավաստագիր։ Բրիտանական հիթ-շքերթում ալբոմն առաջին շաբաթում զբաղեցրել է չորրորդ հորիզոնականը և հիթ-շքերթում մնացել ընդհանուր առմամբ 31 շաբաթ։ Մեծ Բրիտանիայում *Circus* ալբոմն ստացել է պլատինե կարգավիճակ։ Ֆրանսիայումալբոմի թողարկմանը հաջորդած առաջին երկու օրվա ընթացքում այն վաճառվել է  օրինակով և առաջին շաբաթում զբաղեցրել ալբոմային հիթ-շքերթի հինգերորդ հորիզոնականը։ Ասիայում ալբոմն ընդգրկվել է ճապոնական հիթ-շքերթներում՝ հասնելով հինգերորդ հորիզոնականին և ստանալով ոսկե կարգավիճակ։

Չնայած նրան, որ *Circus* ալբոմի որոշ երգեր չեն թողարկվել որպես սինգլներ, ալբոմի թողարկումից հետո դրանք ընդգրկվել են *Billboard* հիթ-շքերթներում։ «Shattered Glass» երգը հասել է մինչև 70-րդ հորիզոնական Billboard Hot 100-ում, ինչը մի քանի հորիզոնականով բարձր է, քան «Radar» սինգլի զբաղեցրած տեղը նույն հիթ-շքերթում։ Այն նաև ընդգրկվել է Hot Digital Songs հիթ-շքերթում՝ հասնելով 29-հորիզոնակնաին, իսկ Canadian Hot Digital Songs հիթ-շքերթում՝ 36-րդին։ Երգն ընդգրկվել է նաև Billboard Pop 100 հիթ-շքերթում՝ հասնելով 57-րդ հորիզոնականին։ «Lace and Leather» երգը հասել է մինչև 84-րդ հորիզոնական Billboard Pop 100 հիթ-շքերթում։ Նույն հիթ-շքերթում «Mmm Papi» երգը հասել է 94-րդ հորիզոնականին։ 2009 թվականի օգոստոսի 14-ին «Out from Under» երգն ընդգրկվել է շվեդական հիթ-շքերթում՝ զբաղեցնելով 40-րդ հորիզոնականը։ Հաջորդ շաբաթ այն հասել է 32-րդ հորիզոնականին, իսկ ընդհանուր առմամբ հիթ-շքերթում մնացել է հինգ շաբաթ։

## Երգացանկ

**Նշումներ**
*  վոկալի պրոդյուսեր
*  համապրոդյուսեր

## Ձայնագրության մասնակիցներ
Տվյալները ներկայացված են ըստ AllMusic կայքի.

* Ջիմ Բինզ – հնչյունային ռեժիսոր, վոկալի պրոդյուսեր
* Դևիդ Բոյդ – հնչյունային ռեժիսոր
* Լյուկ Բոյդ – բեք վոկալ
* Կ․ Բրիսքոու – պրոդյուսեր
* Ջիմ Կարաունա – հնչյունային ռեժիսոր
* Թոմ Քոյն – մաստերինգ
* Բրենդան Դեկորա – օգնական, հնչյունային ռեժիսոր
* Քեթի Դենիս – բեք վոկալ
* Պաթի Դուբրոֆ – դիմահարդարում
* Լաուրա Դունկան – հագուստներ
* Էրիկ Էյլանդս – օգնական, հնչյունային ռեժիսորի օգնական
* Նիկոլայ Ֆլայկտ – Mixing engineer
* Սերբան Ջենեա – Mixing engineer
* Անժելա Գոլիջլի – արտադրության կոորդինացում
* Անիելա Գոտվալդ – օգնական, հնչյունային ռեժիսորի օգնական
* Dr. Luke – հարվածայիններ, կիթառ, ստեղնայիններ, ծրագրավորում
* Տատյանա Գոտվալդ – հնչյունային ռեժիսորի օգնական
* Դեյբլինգ Հարվարդ – հնչյունային ռեժիսոր
* Լիա Հեյվուդ – բեք վոկալ
* Ջերի Հեյդեն – արտ տնօրեն
* Ջոն Հեյդեն – դիզայն
* Էնդրյու Հեյ – հնչյունային ռեժիսոր
* Ուեյդ Մարտին – պրոդյուսեր, ձայնագրման մասնակից
* Հենրիկ Յոնբեք – բաս, հնչյունային ռեժիսոր, կիթառ
* Քրիս Կասիչ – օգանական, հնչյունային ռեժիսորի օգնական
* Կլոդ Քելլի – վոկալի պրոդյուսեր, բեք վոկալ
* Ռոբ Նոքս – պրոդյուսեր
* Կասիա Լիվինգստոն – բեք վեկալ
* Միա Մարի – բեք վոկալ
* Մաքս Մարտին – պրոդյուսեր, ծրագրավորում, բեք վոկալ
* Թոնի Մազերատի – Mixing engineer
* Հարվի Մեյսոն կրտսեր – Mixing engineer, պրոդյուսեր
* Քրիս Մաքմիլան – ոճաբան
* Նիկոլ Մորիեր – վոկալի պրոդյուսեր, բեք վոկալ
* Ջեքի Մյորֆի – արտ տնօրեն
* Քենդիս Նելսոն – բեք վոկալ
* Ջարեդ Նիկոմբ – օգանական
* Դեբի Նովա – բեք վոկալ
* Էնդի Փեյջ – հարվածայինների ծրագրավորում, հնչյունային ռեժիսոր, կիթառ, Mixing engineer, դաշնամուր, լարայիններ, սեինթեզատոր, բաս
* Թիմ Ռոբերտս – Pro Tools
* Լարի Ռուդոլֆ – գործադիր պրոդյուսեր, մենեջեր
* Գայ Սիգսոուրտ – հարվածայինների ծրագրավորում, ստեղնայիններ, պրոդյուսեր, լարայիններ
* Բրիթնի Սփիրս – վոկալ, բեք վոկալ, կառուցվածք, երգերի հեղինակ
* Նիկ Շտայնհարդտ – դիզայն
* Ռոն Թեյլորս – Pro Tools
* Վալենտե Տորես – օգնական
* Քեյթ Տուրնինգ – լուսանկարիչ
* Ուինդի Վագներ – բեք վոկալ
* Սետ Վալդման – հնչյունային ռեժիսոր
* Էրիկ Ուիվեր – օգնական, հնչյունային ռեժիսորի օգնական, հնչյունային ռեժիսոր
* Թերեզա Լաբարբերա Ուայթս – A&R, գործադիր պրոդյուսեր
* Դևիդ Ռայթ «Touch» – արտադրության կոորդիանցում
* Էմիլի Ռայթ – հնչյունային ռեժիսոր, վոկալի խմբագիր
* Էնդրյու Ուայաթ – հնչյունային ռեժիսոր

## Հիթ-շքերթներ և հավաստագրումներ

### Շաբաթական հիթ-շքերթներ

### Տարեկան հիթ-շքերթներ

### Հավաստագրումներ

## Թողարկման պատմություն

## Ծանոթագրություններ

## Արտաքին հղումներ
* Բրիթնի Սփիրսի պաշտոնական կայքը
* «Zomba Records» ընկերության պաշտոնական կայքը Բրիթնի Սփիրսի մասին
* Բրիթնի Սփիրսի էջը MySpace կայքում

Կատեգորիա:2008 ալբոմներ
Կատեգորիա:Բրիթնի Սփիրսի ալբոմներ